Sandra Hansson
Sandra Hansson (sündinud 2. aprillil 1980 Bäckeforsis) on rootsi murdmaasuusataja. Ta esindab Rootsi Uddevalla ja Norra Trondheimi spordiklubi. Aastatel 2008 ja 2009 võitis ta naiste arvestuses Vasaloppeti ja oli FIS maratonide sarjas teine, aastatel 2010 ja 2011 oli ta juba sarja üldvõitja. Ta on Tartu maratoni naiste arvestuses võitnud 2009. aastal (aeg 3:13.04), 2010. aastal (aeg 3:20.59), 2011. aastal (aeg 3:08.35) ja 2013. aastal (aeg 2:58.53). Sandra Hansson on võitnud 21 Rootsi meistrivõistluste medalit suusatamises, rullsuusatamises ja kergejõustikus. Ta on võitnud medaleid rullsuusatamise Euroopa ja maailmameistrivõistlustel.